Nog twee Kaapse polisiebeamptes vas oor korrupsieFoto: SAPD, Facebook Die polisie in die Wes-Kaap het Donderdag gesê nog twee beamptes is in die provinsie in hegtenis geneem as deel van Projek Olifant – om korrupsie onder beamptes aan die lig te bring. Die betrokke twee beamptes was by Strand-polisiestasie gestasioneer. Hulle is Woensdag in hegtenis geneem. ŉ 37-jarige sersant is by sy huis in hegtenis geneem op twee aanklagte van korrupsie. “Twee vuurwapens, waarvoor hy nie ŉ lisensie het nie, is in sy besit gevind en daar is beslag gelê daarop,” het Andre Traut, woordvoerder van die polisie, gesê. “Hy staan ook tereg op aanklagte van die onwettige besit van die twee vuurwapens.” ŉ 39-jarige sersant is dieselfde dag in sy kantoor by Strand-polisiestasie in hegtenis geneem. “Hy staan ook tereg op twee aanklagte van korrupsie en bykomende aanklagte van die besit van vermoedelik gesteelde eiendom nadat sy huis in Gordonsbaai deursoek is. Die beampte kon nie ŉ verduideliking gee waarom hy in besit was van die plate van koeëlvaste baadjies nie,” het Traut bygevoeg. Die twee beamptes sal na verwagting Vrydag in die landdroshof in Strand verskyn. Die inhegtenisnemings volg nadat drie beamptes en twee vermeende dwelmhandelaars verlede week in hegtenis geneem is. Traut het gesê die polisie het aanvanklik met ŉ ondersoek begin oor huisrooftoge, sakerooftogte en kapings in Lwandle, Strand en Somerset-Wes. Die ondersoek is uitgebrei om ook korrupsie onder polisiebeamptes te ondersoek, onder die vaandel van Projek Olifant, wat al twee jaar lank voortduur. “Die bestuur van die polisie het hul siening oor korrupte polisiebeamptes benadruk en ons vertrou dat die inhegtenisnemings ŉ sterk boodskap sal stuur aan korrupte beamptes,” het Traut bygevoeg. Hy het gesê nog inhegtenisnemings sal na verwagting binnekort volg.